După anunțurile PNL și PSD conform cărora nici Gabriela Firea și nici Sebastian Burduja nu vor candida din partea celor două partide la Primăria Capitalei, președintele PNL a găsit deja o soluție pentru cel din urmă.
"Sebastian Burduja este o variantă foarte bună pentru Sectorul 1 şi nu pentru că o spun eu, ci pentru că o spun cetăţenii din Sectorul 1, care l-au recomandat în sondajele pe care le-am făcut ca fiind acea persoană care poate să îi reprezinte în primăria Sectorului 1", a spus Ciucă, potrivit Digi24.ro.
Despre George Tuţă, care îşi anunţase candidatura din partea PNL la sectorul 1, Ciucă a spus că nu este din cauza acestei declarații exclus din cursă, după ce a fost și desemnat președintele PNL Sector 1, ci că vor fi analizate datele din sondaje.
"O să discutăm cu fiecare dintre ei. Mai vedem încă odată cifrele şi, pe baza cifrelor şi a discuţiilor pe care le vom avea împreună şi in interiorul partidului, o să luăm o decizie". Coaliţia de guvernare decide astăzi candidatul la Primăria Capitalei și candidații la primăriile de sector.
Luni, 18 martie, în interiorul partidelor, se decid candidaturile pentru Primăria Capitalei, dar și pentru primăriile de sector și cel mai târziu miercuri numele propuse urmează să fie anunțate.
Atunci se vor analiza rezultatele ultimului sondaj comandat și numele noi măsurate. Până atunci, partidele de guvernare au decis să anunțe că vor avea candidați comuni la toate primăriile de sectoare, dar și liste comune cu candidați la toate Consiliile Locale de sectoare și la Consiliul General al Capitalei.